Skors Wes-Kaapse regterpresident nóú, eis DADie Wes-Kaapse regterpresident, John Hlophe. (Foto: judgesmatter.co.za) Suid-Afrika het gesien watter skade staatskaping aan staatsinstellings aangerig het en dit is van sleutelbelang dat die regbank nie dieselfde pad loop nie. Só het die DA Woensdag gewaarsku ná die jongste rits klagtes teen die Wes-Kaapse regterpresident, John Hlophe, op die lappe gekom het. Maroela Media het vroeër berig daar is huismoles in dié afdeling van die hooggeregshof nadat regter Patricia Goliath, ŉ hoogs aangeskrewe regsgeleerde, ŉ omvattende en ernstige klagstaat oor beweerde growwe wangedrag by die regterlike dienskommissie (RDK) teen Hlophe ingedien het. Die DA-leier John Steenhuisen het vandag gevra dat Hlophe dadelik geskors word en sê die bewerings teen die regterpresident is ŉ bedreiging vir die geloofwaardigheid en onafhanklikheid van die regbank. Hy sê die party glo daar is genoeg prima facie-bewyse om ŉ skorsing te regverdig. “Die jongste klagte teen Hlophe deur sy adjunk skets ŉ donker prentjie van ŉ verdeelde hof wat net-net nie deur Hlophe en sy vrou, regter Gayaat Salie-Hlophe, gekaap is nie.” Goliath se klagtes sluit bewerings van nepotisme en voorkeurbehandeling vir Salie-Hlophe in; dat daar ŉ klimaat van vrees en intimidasie heers en dat Hlophe sy kollegas fisiek en verbaal bedreig; dat Hlophe eensydig hofreëls verander; dat hy eensydig besluit het om die posisie van adjunk- regter-president af te skaf, asook dat hy inmeng in die aanstelling van waarnemende regters. Hlophe meng glo ook in wanneer sake aan regters toegewys word in ŉ poging om die uitkoms daarvan te bewimpel. Hy het na bewering sy vrou, ŉ junior regter, aangewys om die hoëprofiel-moordverhoor van Jason Rohde te behartig en het glo probeer inmeng by die aanstelling van regters in die 2015-interregering-kernkragsaak. Hy het dit glo gedoen om die uitkoms ten gunste van die Jacob Zuma-geleide administrasie te bewerkstellig. DA-leier John Steenhuisen. (Foto: Armand Hough/ANA) Steenhuisen sê Hlophe het ŉ lang geskiedenis van beweerde wangedrag. Verskeie regters van die Konstitusionele Hof het hom in 2008 van growwe wangedrag beskuldig nadat hy glo verskeie regters genader het in ŉ poging om die hof te beïnvloed om tot ŉ beslissing te kom wat gunstig sou wees vir oudpres. Zuma. “Twaalf jaar later is Hlophe nog nie verantwoordelik gehou nie en steeds aan die stuur van die Wes-Kaapse hooggeregshof waar hy sy gesag vir politieke gewin afdwing,” sê Steenhuisen. Die DA voer lankal reeds aan dat Hlophe se invloed tydens die aanstelling van regters vir sensitiewe politieke sake in die Wes-Kaapse hooggeregshof geen toeval is nie. Die DA sê daar is doelbewuste inmenging om sake te beïnvloed. “Daar was al verskeie gevalle waar die Wes-Kaapse regering aan die ontvangkant was van uitsprake wat op regsgronde bevraagteken word – uitsprake wat later op appèl na ŉ hoër hof omgekeer is,” sê Steenhuisen. Hy sê die howe bly die voogde van die Grondwet en regspleging en is ŉ buffer teen magsmisbruik. “ŉ Bekwame demokratiese staat berus op ŉ onafhanklike regbank en wanneer ŉ hof se onafhanklikheid in twyfel getrek word, moet daar vinnig en beslissend opgetree word. “Ons het gesien watter skade staatskaping op staatsinstellings gehad het. Dit is belangrik dat ons keer dat dieselfde met die regbank gebeur. Ons kan net ŉ vooruitstrewende land bou as alle bene van die regering versterk word en hul werk sonder vrees of vooroordeel doen.”